Katedra obchodného práva a hospodárskeho práva a Katedra pracovného práva a práva sociálneho zabezpečenia Vás pozývajú na

**VII. Študentské sympózium z obchodného práva a pracovného práva:**

**„Členovia orgánov obchodnej spoločnosti. Obchodnoprávne, pracovnoprávne a socio-psychologické aspekty“**

**Dátum:** 28. - 29. novembra 2019

**Miesto konania:** Učebno-výcvikové stredisko Danišovce

Cieľom sympózia je umožniť študentom rozvinúť svoje analytické a argumentačné schopnosti v oblasti obchodného práva a ochrany proti obmedzovaniu hospodárskej súťaže. Predpokladá sa spracovanie príspevku, účasť na sympóziu a jeho prezentovanie pred ostatnými účastníkmi.

Od účastníkov sa očakáva osobné prezentovanie príspevku na sympóziu a aktívna účasť v debate. Podstatou sympózia nie je spracovanie seminárnej práce mapujúcej základné otázky problematiky alebo koláže zdrojov pod vedením vedúceho, ale aktívna a samostatná práca študenta, bez priameho vedenia pedagógom. Cieľom príspevkov nie je generický popis jednotlivých inštitútov, ale práve orientácia na problematické aspekty, následky rozdielnych koncepcií a podobne. Na účely konzultácií o jednotlivých témach budú spomedzi členov katedry určené kontaktné osoby.

Pri spracovaní príspevkov musia byť dodržané všetky formálne náležitosti akademických príspevkov (citovanie a iné formálne náležitosti). Výstupy z predchádzajúcich ročníkov sympózia nájdete medzi publikáciami zverejnenými na webovom sídle fakulty**.**

Záujemcovia o účasť na sympóziu sa majú možnosť prihlásiť do 25. októbra 2019, a to mailom na ***jaroslav.dolny@upjs.sk*** so zvolenou témou. Témy budú jednotlivým študentom prideľované podľa časového poradia.

1. **Uplatňovanie zákazu konkurencie vo vzťahu ku konateľovi spoločnosti s ručením obmedzeným**

*Uplatňovanie zákazu konkurencie vo vzťahu ku konateľovi spoločnosti s ručením obmedzeným (ustanovenie § 136 ObZ upravuje zákaz konkurencie vo vzťahu ku konateľovi spoločnosti s ručením obmedzeným. Čo vlastne zákaz konkurencie obnáša? Na aké prípady sa vzťahuje? Existujú výmimky zo zákazu konkurencie a čo vyplýva z judikatúry? Aké právne mechanizmy môže spoločnosť voči konateľovi aplikovať, v prípade ak dôjde k porušeniu zákazu konkurencie? Zohľadniť aj ust. § 135a ObZ.*

*d*

1. **Spôsob konania v mene spoločnosti s ručením obmedzeným**

*Spôsob konania v mene spoločnosti s ručením obmedzeným (V zmysle § 13 ObZ koná právnická osoba štatutárnym orgánom alebo za ňu koná zástupca. Pri spracovaní danej témy bude potrebné zamyslieť sa nad rozsahom a spôsobom konania konateľa spoločnosti s ručením obmedzeným, ako aj spôsobom a rozsahom konania iných osôb, ktoré by mohli konať za túto spločnosť. Akým spôsobom koná konateľ spoločnosti? Možno jeho konanie obmedziť, regulovať a aké dôsledky by z toho vyplývali? Čo v prípade, ak konateľ nekoná v záujme spoločnosti? Aké má spoločnosť možnosti na nápravu takéhto konania?*

1. **Povinnosti štatutárneho orgánu obchodnej spoločnosti v kríze**

*S účinnosťou od 01.01.2016 sú v dôsledku novelizácie Obchodného zákonníka zákonom č. 87/2015 Z. z. štatutárne orgány obchodných spoločností v kríze povinné pri výkone svojej funkcie dodržiavať zákonom stanovené osobitné povinnosti. Cieľom spracovania príspevku by malo byť najmä objasnenie funkčného účelu týchto osobitných povinností, identifikácia ich odlišností od všeobecných pravidiel výkonu funkcie štatutárneho orgánu a určenie následkov ich prípadného porušenia.*

1. **Odmeňovanie za výkon funkcie člena predstavenstva akciovej spoločnosti**

*S výkonom funkcie člena štatutárneho orgánu je spojená aj odmena za výkon tejto funkcie. Akým spôsobom sú nastavené pravidlá odmeňovania v akciových spoločnostiach? Čo v prípade ak by akciová spoločnosť porušila pravidlá odmeňovania členov orgánov spoločnosti?*

1. **Zodpovednosť štatutárneho orgánu za úpadok spoločnosti**

*Jednou z povinností štatutárneho orgánu je včasné podanie návrhu na vyhlásenie konkurzu, v opačnom prípade nasledujú prípadné sankcie za oneskorené podanie takéhoto návrhu. S preukazovaním úpadku sa však v praxi často stretávame s problémom jeho určenia. Akým spôsobom je možné tento úpadok určiť na účely preukazovania tetjto zodpovednosti? Je koncept tejto osobitnej zodpovednosti štatutárneho orgánu dostatočné riešenie pre ochranu veriteľov?*

1. **Zodpovednosť faktického štatutárneho orgánu obchodnej spoločnosti**

*Novela Obchodného zákonníka realizovaná zákonom č. 264/2017 Z. z. zaviedla od 01.01.2018 do slovenského právneho poriadku inštitút zodpovednosti tzv. faktických, či tieňových riaditeľov obchodných spoločností, t. z. osôb, ktoré prostredníctvom pokynov riadia korporácie napriek tomu, že formálne nie sú ustanovené do funkcie členov ich štatutárnych orgánov. Príspevok by sa mal zameriavať najmä na vymedzenie zodpovedného subjektu (bude ním napr. odborný konzultant angažovaný konateľom spoločnosti?) a skúmanie špecifík z hľadiska predpokladov a následkov jeho škodovej zodpovednosti.*

1. **Informačné povinnosti štatutárneho orgánu spoločnosti voči jej spoločníkom**

*Medzi základné nemajetkové práva spoločníkov obchodných spoločností patrí právo na informácie, ktoré zahŕňa právo na odpovede na otázky týkajúce sa záležitostí korporácie a právo nahliadať do jej dokladov (tzv. právo kontroly). Uvedeným oprávneniam spoločníkov odpovedajú korelatívne povinnosti na strane štatutárneho orgánu spoločnosti. Spracovanie príspevku by sa malo zameriavať najmä na skúmanie požadovaného rozsahu a kvality poskytovaných údajov, ako aj na spôsob a časový aspekt plnenia informačných povinností štatutárneho orgánu a možnosti jeho odmietnutia (napr. v konkurencii s ochranou obchodného tajomstva).*

1. **Zmluvné vzťahy medzi obchodnou spoločnosťou a členom predstavenstva**

*Novelou* *č. 264/2017 Z. z. došlo k zadefinovaniu významných obchodných transakcií pri verejných obchodných spoločnostiach. Čo bol hlavný účel pre zavedenie takejto právnej úpravy? Aký vplyv na zavedenie uvedenej právnej úpravy na všeobecné ustanovenia ohodnocovania majetku pri spriaznených osobách?*

1. **Povinnosti štatutárneho orgánu pri rozdelení zisku v akciovej spoločnosti**

*Jedným z opatrení na reálne zachovanie vytvoreného základného imania sú aj obmedzenia pre výplatu dividend pri akciovej spoločnosti. Obmedzenia spočívajú v testovaní tzv. súvahovým testom a testom solventnosti. Sú tieto testy dostatočné pre zachovanie kapitálu v spoločnosti? Akým smerom sa uberajú iné právne úpravy prípadne návrhy rôznych expertných skupín pri stanovovaní pravidiel na rozdelenie zisku?*